
REGULAMENT

privind închirierea și utilizarea temporară a spațiilor şi terenurilor disponibile din unitățile de învățământ preuniversitar de stat aflate pe raza municipiului Satu Mare


1. DISPOZIȚII GENERALE

Art. 1. Prezentul Regulament stabilește procedurile obligatorii de urmat în vederea valorificării prin închiriere și utilizare temporară a bunurilor imobile ce fac parte din baza materială a unităților de învățământ preuniversitar de stat, ce aparțin domeniului public local și se află în administrarea unităților de învătământ.
Art. 2. Orice închiriere sau utilizare temporară a bunurilor imobile de la articolul precedent, fără respectarea prezentului Regulament este interzisă.
Art. 3. Închirierea bunurilor prevăzute la art. (1) se realizează cu respectarea legislației privind regimul juridic al proprietății publice, a legislației din domeniul învățământului preuniversitar, precum și a celorlalte acte normative aplicabile.
Art. 4. (1) Scopul închirierii este valorificarea temporară și eficientă a spațiilor și terenurilor care nu sunt necesare desfășurării activității educaționale, cu condiția ca folosirea acestora de către chiriaș:
a) să nu afecteze procesul instructiv-educativ;
b) să nu afecteze siguranța și securitatea elevilor și personalului unității de învățământ;
c) să nu afecteze funcționarea și integritatea bazei materiale a unității de învățământ;
d) să respecte destinația stabilită prin actele administrative și urbanistice aplicabile;
e) să contribuie, după caz, la dezvoltarea comunității locale și/sau la valorificarea corespunzătoare a patrimoniului public.
(2) În cazul spațiilor sau terenurilor temporar disponibile, închirierea se poate realiza numai pentru perioada în care acestea sunt efectiv disponibile.
Art. 5. În sensul prezentului regulament, următorii termeni au următoarele semnificații:
a) spații disponibile – încăperi, săli de clasă, amfiteatre, cabinete, laboratoare, săli de sport, săli de festivități, cantine, ateliere, anexe, spații comerciale, magazii sau alte spații care nu sunt necesare, pe perioada închirierii, desfășurării activităților educaționale;
b) terenuri disponibile – terenuri, suprafețe de teren, terenuri de sport sau alte suprafețe exterioare aflate în incinta unităților de învățământ, care pot fi utilizate temporar fără afectarea activității educaționale;
c) închiriere – modalitatea de exercitare a dreptului de proprietate publică constând în transmiterea temporară a dreptului de folosință asupra unui bun, în schimbul unei chirii;
d) autoritate contractantă – unitatea de învăţământ care realizează procedura de achiziţie publică. 
Art. 6. Închirierea bunurilor imobile se realizează cu respectarea următoarelor principii: 
a) transparenței;
b) tratamentului egal și nediscriminării;
c) proporționalității;
d) nediscriminării;
e) liberei concurențe;
f) eficienței utilizării patrimoniului public;
g) protejării interesului public și a interesului educațional;
h) utilizării bunului potrivit destinației stabilite.
Art. 7. (1) Unitatea de învățământ preuniversitar de stat va întocmi la începutul fiecărui an școlar lista cu bunurile imobile disponibile în cursul anului, pe care intenționează să le închirieze, în vederea valorificării acestora și are obligația de a comunica această listă către Direcţia Patrimoniu, Serviciul Patrimoniu, Concesiune, Închirieri din cadrul Municipiului Satu Mare, spre a dispune măsurile ce se impun.
(2) Lista prevăzută la alin. (1) se aprobă de către Consiliul de administrație al unității de învățământ și se publică prin afișare la sediul și/sau pe site-ul unității de învățământ.
(3) Lista prevăzută la alin. (1) se va întocmi după soluționarea cererilor depuse de cluburile sportive școlare finanțate de la bugetul de stat sau aflate în subordinea Ministerului Educației și Cercetării.  
(4) Lista prevăzută la alin. (1) va cuprinde cel puţin:
a) denumirea unităţii de învăţământ;
b) date de identificare ale spaţiului/terenului;
c) suprafaţa;
d) destinaţia actuală;
e) destinaţia propusă pentru închiriere;
f) perioada pentru care se propune închirierea;
g) perioada din zi/lună în care bunul poate fi utilizat;
h) eventualele condiţii speciale privind accesul, paza, utilităţile şi securitatea.
Art. 8. (1) Conducătorii unităților de învățământ care au transmis lista prevăzută la art. 7 alin. (1), au obligația ca, la fiecare început de an școlar, în termen de 15  zile lucrătoare de la începerea activității școlare, să întocmească un referat de oportunitate în care să menționeze orarul programului școlar și disponibilitatea de închiriere a spațiilor/terenurilor, suprafața acestora, precum și zilele și intervalul orar în care spațiile/terenurile pot fi închiriate.
Art. 9. Zilele și intervalele orare destinate închirierii vor fi stabilite cu respectarea integrală a programului școlar și a activităților de educație fizică și sport desfășurate în unitatea de învățământ, astfel încât acestea să nu fie perturbate în niciun fel.
Art. 10. Serviciul Patrimoniu, Concesiune, Închirieri din cadrul Direcţiei Patrimoniu  a Municipiului Satu Mare verifică situaţia juridică şi cadastrală a spaţiului/terenului, regimul de proprietate, existenţa dreptului de administrare, compatibilitatea destinaţiei propuse cu prevederile legale şi ooportunitatea iniţierii procedurii de licitaţie publică.
Art. 11. În cazul închirierii unui spațiu ce va fi utilizat în scopul comercializării de produse alimentare, acestea vor respecta principiile și dispozițiile legale în vigoare privind alimentația sănătoasă. 

2. PROCEDURA DE ÎNCHIRIERE 

Art. 12. Procedura de închiriere a spațiilor/terenurilor disponibile va fi efectuată în baza OUG nr. 57/2019 privind Codul administrativ, cu modificările și completările ulterioare, precum și a oricărei alte legislații specifice în vigoare.
Art. 13. Închirierea spațiilor se realizează prin licitație publică, doar după obținerea avizului conform al Ministerului Educației pentru schimbarea destinației bazei materiale a unităților de învățământ preuniversitar de stat, în condițiile și în termenele stabilite de art. 146 din Legea învățământului preuniversitar nr. 198/2023 și de Ordinul nr. 4283/2024 al Ministerului Educației, cu modificările și completările ulterioare.
Art. 14. Necesitatea schimbării destinației unui spațiu ce face parte din baza materială a unei unități de învățământ va fi aprobată în consiliul de administrație al instituției în cauză, cu menționarea suprafeței acestuia și a destinației pe care o va avea spațiul respectiv.
Art. 15. După aprobarea în consiliul de administrație al unității de învățământ, directorul acesteia va înainta respectiva hotărâre către Primăria municipiului Satu Mare, însoțită de o notă de fundamentare privind necesitatea sau oportunitatea schimbării destinației spațiului în vederea închirierii acestuia, în care se vor menționa obligatoriu: suprafața ce se dorește a fi închiriată și destinația acesteia, starea tehnică a clădirii, măsurile care se vor lua astfel încât activitatea didactică să nu fie influențată negativ, tipul activităților care urmează să se desfășoare și cum contribuie acestea la dezvoltarea comunității locale, dacă sunt solicitări ale altor unități din sfera învățământului pentru spațiul respectiv, precum și alte informații suplimentare, în vederea susținerii propunerii de schimbare a destinației. Documentele vor fi însoțite și de un plan de amplasament, din care să reiasă delimitarea spațiului pentru care se solicită schimbarea destinației de restul imobilului/spațiului în care se desfășoară activitate didactică și căile de acces separate, astfel încât să fie respectată legislația în vigoare.
Art. 16. În baza documentelor menționate la art. 15, Serviciul Patrimoniu Concesionări Închirieri din cadrul Primăriei municipiului Satu Mare va elabora documentația aferentă supunerii spre aprobarea Consiliului Local al municipiului Satu Mare a proiectului de hotărâre prin care se propune schimbarea destinației unui imobil, construcție și/sau teren, sau a unei părți din imobil, în conformitate cu prevederile art. 7, lit. a) din Procedura privind elaborarea avizului conform, prevăzut la art. 146 alin. (15) din Legea învățământului preuniversitar nr. 198/2023, cu modificările și completările ulterioare, pentru schimbarea destinației bazei materiale a unităților de învățământ preuniversitar de stat, precum și condițiile necesare acordării acestuia, aprobată prin OME nr. 4283/2024, cu modificările și completările ulterioare.
Art. 17. Ulterior adoptării de către Consiliul Local al municipiului           Satu Mare a hotărârii menționate la art. 16, Serviciul Patrimoniu Concesionări Închirieri va întreprinde toate celelalte demersuri prevăzute de OME nr. 4283/2024, în vederea obținerii avizului Ministerului Educației și Cercetării.
Art. 18. După obținerea avizelor prevăzute de legislația în vigoare, prin hotărârea consiliului local se va aproba închirierea, urmând ca unitățile de învățământ să organizeze procedura de închiriere, în baza prezentului Regulament şi a prevederilor art. 334 – 342 din OUG nr. 57/2019 privind Codul administrativ, cu modificările şi completările ulterioare.
Art. 19. Pe baza avizelor emise de Ministerul Educației și Cercetării, unitățile de învățământ vor întocmi și publica pe site-ul propriu lista spațiilor/terenurilor ce vor fi scoase la licitație în vederea închirierii, listă ce va cuprinde, dar fără a se limita, următoarele informații:
a. [image: ][image: ][image: ][image: ][image: ]denumirea și adresa unității de învățământ care deține baza materială respectivul spațiu,
b. denumirea spațiului scos la licitație spre închiriere, 
c. suprafața spațiului propus spre închiriere,
d. zilele și intervalele orare disponibile pentru închiriere, 
e. prețul minim solicitat pentru chirie/mp/lună sau, după caz, pentru chirie/oră, 
f. durata avizului conform al ministrului educației pentru schimbarea destinației bazei materiale.
Art. 20. Întreaga procedură de închiriere prin licitaţie publică se va face în conformitate cu prevederile art. 334 – 348 din OUG nr. 57/2019 privind Codul administrativ, cu modificările şi completările ulterioare. 
     	Art. 21. Unitatea de învăţământ care organizează licitaţia publică va întocmi documentaţia de atribuire cu respectarea prevederilor art. 334 din OUG nr. 57/2019 privind Codul administrativ, cu modificările şi completările ulterioare.
          Art. 22. (1) Evaluarea ofertelor depuse se realizează de către o comisie  constituită la nivelul unității de învățământ, formată dintr-un număr impar de membri și care are un președinte cu drept de vot.
(2) Din comisia de evaluare va face parte în mod obligatoriu persoana care are calitatea de reprezentant al Aparatului de specialitate al Primarului municipiului Satu Mare în consiliul de administrație al unității de învățământ care organizează licitația.
Art. 23. Comisia de evaluare este legal întrunită în prezența tuturor membrilor, iar deciziile se iau cu votul majorității acestora.
Art. 24. Atribuțiile Comisiei de evaluare sunt următoarele:
a) întocmirea răspunsurilor la solicitările de clarificări privind documentația de atribuire, 
b) evaluarea ofertelor pe baza datelor, informațiilor și documentelor cuprinse în plicul exterior, prin raportare la prevederile caietului de sarcini,
c) întocmirea procesului verbal de evaluare a documentelor cuprinse în plicul exterior,
d) elaborarea comunicării privind respingerea ofertei ca urmare a analizei documentelor din plicul [image: ]exterior, 
e) analizarea și evaluarea ofertelor propriu-zise din plicul interior,
f) întocmirea procesului verbal de evaluare a ofertelor și documentelor cuprinse în plicul interior, 
g) întocmirea raportului procedurii,
h) desemnarea ofertei câștigătoare,
i) încadrarea în situațiile de anulare a procedurii,
j) în cazuri justificate, elaborarea unei propuneri de anulare a licitației.
 	Art. 25. Atribuțiile secretarului comisiei de evaluare:
a) întocmirea Registrului de oferte, în care vor fi menționate ofertele înregistrate în ordinea primirii lor, precizându-se data și ora, și a Registrului de contracte, în care vor fi evidențiate toate contractele încheiate, 
b) redactarea și comunicarea oricăror documente necesare (solicitări de clarificări ce se vor înainta ofertanților, răspunsurile Ia solicitările de clarificări primite, lista privind ofertele admise, rapoarte de evaluare, procese verbale, decizii etc.) 
c) îndeplinirea oricăror sarcini specifice necesare pentru buna desfășurare a ședinței de licitație.

3. CRITERII DE ATRIBUIRE A CONTRACTULUI DE ÎNCHIRIERE
Art. 26. Criteriile de atribuire a contractului de închiriere sunt:
a. cel mai mare nivel al chiriei ofertat peste prețul minim solicitat pentru chirie, raportat la zona spațiului de închiriat - pondere 40%,
b. capacitatea economico-financiară a ofertanților - pondere 30%,
c. protecția mediului înconjurător - pondere 10%,
d. condiții specifice impuse de natura bunului închiriat pondere - 20%.
Art. 27. (1) Pentru criteriul prevăzut la art. 26, lit. b), participanții la procedură trebuie să facă dovada că vor avea acces la disponibilități bănești, resurse reale negrevate de datorii sau linii de credit pentru cel puțin 4 luni de derulare a contractului de închiriere. 
(2) Asigurarea de solvabilitate se va demonstra prin prezentarea în original a oricărui tip de document emis de unități bancare/declarații bancare corespunzătoare sau contracte prin care se va atesta faptul că în cazul este declarant câștigător:
a) poate avea acces la resurse reale pentru valoarea declarată;
b) are posibilitatea disponibilizării sumei respective în cazul atribuirii contractului pe o perioadă de 4 luni, având ca destinație cheltuieli pentru realizarea contractului, independent de alte facilități sau disponibilități existente.
Art. 28. Pentru criteriul de atribuire prevăzut la art. 26, lit. c), participanții la procedură vor redacta în cuprinsul ofertei o descriere în care vor prezenta modalitățile în care vor contribui efectiv la protecția mediului înconjurător, pe parcursul derulării contractului de închiriere. De asemenea, vor anexa ofertei o declarație pe proprie răspundere prin care își vor asuma angajamentul ferm de a duce la îndeplinire modalitățile în care vor contribui efectiv la protecția mediului înconjurător, pe parcursul derulării contractului de închiriere, însușită prin semnătură olografa sau electronică, după caz.
Art. 29. Pentru criteriul de atribuire prevăzut la art. 26, lit. d) participanții la procedură vor depune un memoriu în care vor descrie activitățile care vor fi desfășurate în incinta spațiului închiriat, pentru a demonstra respectarea naturii și a destinației bunului închiriat.
Art. 30. (l) Algoritmul de calcul pentru criteriul de atribuire prevăzut la art. 26, lit. a) este următorul:
a) pentru cel mai mare nivel al chiriei ofertat se acordă punctajul maxim alocat de 40 pct;
b) pentru celelalte chirii ofertate, punctajul se calculează proporțional, astfel: (Nivel ofertat/Nivel maxim ofertat) x 40 pct.
(2) Algoritmul de calcul pentru criteriul de atribuire prevăzut la art. 27, lit. b) este următorul:
a) pentru cel mai mare nivel al disponibilităților bănești pentru 4 luni contractuale se acordă punctajul maxim alocat de 30 pct;
b) pentru celelalte, punctajul se calculează proporțional, astfel: (Nivel ofertat / Nivel maxim ofertat) x 30 pct.
(3) Algoritmul de calcul pentru criteriul de atribuire prevăzut la art. 26, lit. c) este următorul: 
a) Dacă ofertantul prezintă o modalitate concretă în care va contribui efectiv la protecția mediului înconjurător, pe parcursul derulării contractului de închiriere - se acordă 10 puncte;
b) Dacă ofertantul nu prezintă o modalitate concretă și fezabilă de protecției a mediului înconjurător - se acordă 0 puncte.
(4) Algoritmul de calcul pentru criteriul de atribuire prevăzut la art. 26, lit. d) este următorul:
a) Dacă ofertantul prezintă activități compatibile cu specificul și instalațiile spațiului închiriat - se acorda 20 puncte;
b) Dacă ofertantul nu prezintă activități care pot fi desfășurate în incinta spațiului închiriat - se acordă 0 puncte.

4. DETERMINAREA OFERTEI CÂSTIGĂTOARE
Art. 31. Autoritatea contractantă are obligația de a stabili oferta câștigătoare pe baza criteriului/criteriilor de atribuire precizate în documentația de atribuire şi cu respectarea prevederilor art. 26 şi art. 30 din prezentul Regulament.
Art. 32. Modalitatea de determinare a ofertei câştigătoare se va face cu respectarea prevederilor art. 341 din OUG nr. 57/2019 privind Codul administrative, cu modificările şi completările ulterioare. 

5.  ANULAREA PROCEDURII
Art. 33. Comisia de evaluare are obligația de a anula procedura dacă, după deschiderea plicurilor exterioare nu sunt cel puțin două oferte care să întrunească condițiile prevăzute în documentația de atribuire.
Art. 34. În cazul în care, în cadrul celei de-a doua proceduri de licitație nu se depune o ofertă valabilă, comisia de evaluare anulează procedura de licitație, însă dacă se depune o singura ofertă valabilă, procedura continuă.
Art. 35. Pentru cea de-a doua licitație va fi păstrată documentația de atribuire aprobată pentru prima licitatie.
Art. 36. Cea de-a doua licitație se organizează în aceleași condiții ca procedura inițială, începând cu publicarea anunțului privind desfășurarea licitației.
Art. 37. Comisia de evaluare are dreptul de a anula procedura pentru atribuirea contractului de închiriere în situația în care se constată abateri grave de la prevederile legale, care afectează procedura de licitație sau fac imposibilă încheierea contractului.
Art. 38. Încălcarea prevederilor prezentului Regulament poate atrage anularea procedurii, potrivit dispozițiilor legale în vigoare.
Art. 39. Comisia de evaluare are obligația de a comunica în scris, tuturor participanților la procedura de licitație, în cel mult 3 zile lucrătoare de la data anulării, atât încetarea obligațiilor pe care aceștia și le-au creat prin depunerea ofertelor, cât și motivul concret care a determinat decizia de anulare.

6. ÎNCHEIEREA CONTRACTULUI DE ÎNCHIRIERE
Art. 40. Directorul unității de învățământ are obligația de a semna contractul cu ofertantul a cărui ofertă a fost stabilită ca fiind câștigătoare.
Art. 41. Contractul se încheie în formă scrisă, sub sancțiunea nulității, în 4 (patru) exemplare, câte unul pentru fiecare parte semnatară, un exemplar care va fi depus la Primăria municipiului Satu Mare și un exemplar care va fi înregistrat la organele fiscale.
Art. 42. Refuzul ofertantului declarat câștigător de a încheia contractul atrage după sine plata daunelor-interese, constând în reținerea garanției de participare de către autoritatea contractantă. Prin depunerea declarației de participare la procedura de licitație publică, ofertantul declară că și-a însușit si acceptă prevederile documentației de atribuire, implicit ale clauzelor referitoare la modalitatea de determinare a daunelor interese.
Art. 43. În cazul în care ofertantul declarat câștigător refuză încheierea contractului sau contractul nu se poate încheia din cauza faptului că ofertantul declarat câștigător se află într-o situație de forță majoră sau în imposibilitatea fortuită de a executa contractul, comisia de evaluare are dreptul de a declara câștigătoare oferta clasată pe locul al II-Iea, în condițiile în care aceasta este admisibilă. În cazul în care nu există o astfel de ofertă, procedura de licitație se anulează, putând fi reluată ulterior.
Art. 44. Prețul adjudecat al chiriei va deveni prețul contractului de închiriere.
Art. 45. Durata de valabilitate a contractelor de închiriere va fi stabilită în funcție de durata activitătilor realizate.
Art. 46. Orice investiții, modernizări sau îmbunătățiri aduse de Locatar spațiului, pe perioada derulării contractului, se execută doar cu acordul Primăriei municipiului Satu Mare și pe cheltuiala Locatarului și intră de drept în domeniul public local, neputând fi deduse din chirii sau echivalate sau compensate cu alte sume datorate între părți și fără ca Locatarul să aibă dreptul la despăgubiri.
Art. 47. Pe durata derulării contractului de închiriere, Locatarii vor suporta distinct de costul chiriei, și costurile cu utilitățile aferente.
Art. 48. Pe durata derulării contractului de închiriere este interzisă subînchirierea spațiului.
Art.  49. În termen de 10 zile de la semnarea contractului, ofertantul câștigător (locatarul) va depune la casieria unității de învățământ (locator) o garanție reprezentând contravaloarea facturii chiriei pe o lună, garanție ce va fi utilizată în cazul rezilierii contractului pe motiv de neplată la termenul stabilit.
Art. 50. La încetarea contractului, unitatea de învățământ va elibera garanția constituită. In cazul rezilierii contractului ca urmare a neplății de către Locatar, Locatorul își rezervă dreptul de a recupera sumele datorate  din suma constituită drept garanție. 

7. EXCEPŢII DE LA PROCEDURA DE LICITAŢIE PUBLICĂ
Art. 51. Prin excepție de la prevederile art. 13, bunurile imobile proprietate publică sau cote părți din acestea pot fi închiriate fără organizarea unei licitații publice, pe bază de procedură specifică aprobată de către Consiliul Local al Municipiului Satu Mare, în următoarele situaţii:
a. în cazul în care titularul dreptului de închiriere este o autoritate sau instituţie publică centrală sau locală;
b. în cazul în care închirierea are caracter ocazional (festivități, concursuri, evenimente socio-culturale, conferințe etc.) pe o perioadă de cel mult 20 de zile, fără posibilitate de prelungire;
c. în cazul bunurilor imobile proprietate publică sau al unor cote-părţi din acestea, cu o suprafaţă utilă de maxim 10 mp.
Art. 52. (1) În situaţiile prevăzute la art. (52), regulile specifice aplicabile procedurii se stabilesc prin hotărâre a consiliului local. 
(2) În actul prevăzut la alin. (1) se precizează în mod obligatoriu condiţiile de eligibilitate ale titularilor dreptului de închiriere şi tariful calculat sau modalitatea de calculare a tarifului pe unitate determinată de timp sau de spaţiu, după caz.
Art. 53. Închiriererea camerelor din internatele școlare pentru elevi și profesori participanți la olimpiade și concursuri, activități extrașcolare, competiții sportive, cuprinse în calendarul național, se va face la tariful impus de Ministerul Educației și Cercetării;


8. DISPOZIȚII FINALE

             Art. 54. Următoarele bunuri vor fi puse la dispoziţie, cu titlu gratuit:
a) Sălile de clasă, amfiteatrele, cabinetele, laboratoarele, sălile de festivităti, cantinele, sălile de sport, terenurile de sport,  disponibile și de care au nevoie pentru a le folosi alte unități de învățământ preuniversitar de stat;
b) Sălile şi terenurile de sport de către Clubul Sportiv Municipal Olimpia Satu Mare fără a se perturba procesul educațional;
c) Programul ”Școală după Școală” precum și alte activități de tip curricular și extracurricular, de petrecere a timpului liber, aprobate prin hotărâri ale Consiliului de Administrație al unității de învățământ, organizate exclusiv pentru elevii unității de învățământ. 
      Art. 55. În conformitate cu prevederile art. 455 alin. (2) şi art. 463 alin. (2) din Legea nr. 227/2015 privind Codul fiscal, cu modificările şi completările ulterioare, chiriaşul datorează taxa pe clădiri, respectiv taxa pe teren.
       Art. 56. Veniturile provenite din închirierea spaţiilor/terenurilor disponibile aflate în incinta unităţilor de învăţământ se constituie venit la bugetul local, sumă ce se virează în contul aferent acestor operaţiuni. 
        Art. 57. Unitățile de învățământ au obligația transmiterii unui exemplar al contractului de închiriere sau de utilizare temporară a spațiilor disponibile excedentare, către Primăria municipiului Satu Mare, spre monitorizare.
       Art. 58. Unitățile de învățământ au obligația de a urmări derularea contractelor semnate pe toată durata de valabilitate a acestora, de a încasa chiriile/tarifele/utilitățile și de a lua măsurile ce se impun atunci când clauzele contractuale nu sunt respectate.



                                                                Șef serviciu	
                                                                Faur Mihaela

